CELEX: 32021R0576
Language: mt
Date: 2020-11-30 00:00:00
Title: Regolament Delegat tal-Kummissjoni (UE) 2021/576 tat-30 ta’ Novembru 2020 li jemenda l-Anness III tar-Regolament (UE) Nru 978/2012 biex jinkludi lir-Repubblika tal-Użbekistan fost il-pajjiżi li jibbenefikaw minn preferenzi tariffarji skont l-SPĠ+

9.4.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 123/1
               
            
         REGOLAMENT DELEGAT TAL-KUMMISSJONI (UE) 2021/576
         tat-30 ta’ Novembru 2020
         li jemenda l-Anness III tar-Regolament (UE) Nru 978/2012 biex jinkludi lir-Repubblika tal-Użbekistan fost il-pajjiżi li jibbenefikaw minn preferenzi tariffarji skont l-SPĠ+
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 978/2012 tal-Parlament Ewropew u tal-Kunsill tal-25 ta’ Ottubru 2012 li japplika skema ta’ preferenzi tariffarji ġeneralizzati u li jħassar ir-Regolament tal-Kunsill (KE) Nru 732/2008 (1), u b’mod partikolari l-Artikolu 10(4) tiegħu,
         Billi:
         
                     (1)
                  
                  
                     L-Artikolu 9(1) tar-Regolament (UE) Nru 978/2012 jistabbilixxi kriterji ta’ eliġibilità speċifiċi għall-għoti ta’ preferenzi tariffarji skont l-arranġament ta’ inċentiv speċjali għal żvilupp sostenibbli u governanza tajba (SPĠ+) lil pajjiż rikjedenti. Għal dan il-għan, il-pajjiż għandu jitqies bħala vulnerabbli. Huwa għandu jkun irratifika l-konvenzjonijiet kollha elenkati fl-Anness VIII tar-Regolament (UE) Nru 978/2012 u l-aktar konklużjonijiet reċenti disponibbli tal-korpi ta’ monitoraġġ rilevanti ma għandhomx jidentifikaw nuqqas serju fl-implimentazzjoni effettiva ta’ xi waħda minn dawn il-konvenzjonijiet. Fir-rigward ta’ kwalunkwe waħda mill-konvenzjonijiet rilevanti, il-pajjiż ma għandux ikun ifformula riżerva li hija pprojbita mill-konvenzjoni jew li, għall-finijiet esklussivi tal-Artikolu 9 tar-Regolament (UE) Nru 978/2012, titqies inkompatibbli mal-għan u l-fini ta’ din il-konvenzjoni. Huwa għandu jaċċetta mingħajr riżerva l-obbligi ta’ rapportar imposti minn kull konvenzjoni u jagħti l-impenji vinkolanti msemmijin fil-punti (d), (e) u (f) tal-Artikolu 9(1) tar-Regolament (UE) Nru 978/2012.
                  
               
                     (2)
                  
                  
                     Pajjiż benefiċjarju tal-SPĠ li jixtieq jibbenefika mill-SPĠ+ ikollu jagħmel talba flimkien ma’ informazzjoni komprensiva li tikkonċerna r-ratifika tal-konvenzjonijiet rilevanti, ir-riżervi tiegħu u l-oġġezzjonijiet għal dawn ir-riżervi magħmula minn partijiet oħra għall-konvenzjoni, u l-impenji obbligatorji tiegħu.
                  
               
                     (3)
                  
                  
                     Fid-9 ta’ Ġunju 2020, il-Kummissjoni rċeviet talba għal SPĠ+ mir-Repubblika tal-Użbekistan.
                  
               
                     (4)
                  
                  
                     Il-Kummissjoni eżaminat it-talba u stabbiliet li r-Repubblika tal-Użbekistan tissodisfa l-kriterji tal-eliġibbiltà stabbiliti fl-Artikolu 9(1) tar-Regolament (UE) Nru 978/2012. Għalhekk ir-Repubblika tal-Użbekistan għandha tingħata SPĠ+ u l-Anness III tar-Regolament (UE) Nru 978/2012 għandu jiġi emendat skont dan.
                  
               
                     (5)
                  
                  
                     Il-Kummissjoni se tibqa’ tirrieżamina l-istatus ta’ ratifika tal-konvenzjonijiet rilevanti u l-implimentazzjoni effettiva tagħhom mir-Repubblika tal-Użbekistan, kif ukoll il-kooperazzjoni tar-Repubblika tal-Użbekistan mal-korpi ta’ monitoraġġ rilevanti, skont l-Artikolu 13 tar-Regolament (UE) Nru 978/2012,
                  
               ADOTTAT DAN IR-REGOLAMENT:
         
            Artikolu 1
            Fl-Anness III tar-Regolament (UE) Nru 978/2012, il-pajjiż li ġej u l-kodiċi alfabetiċi korrispondenti jiddaħħlu taħt il-kolonni A u B, rispettivament:
            
               
                           “UZ
                        
                        
                           Ir-Repubblika tal-Użbekistan”
                        
                     
         
         
            Artikolu 2
            Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-30 ta’ Novembru 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 303, 31.10.2012, p. 1.